b'\n_START_ARTICLE_\nPoliti\xc4\x8dka korupcija\n_START_PARAGRAPH_\nPoliti\xc4\x8dka korupcija je potkategorija korupcije koja obilje\xc5\xbeava ilegalno ostvarivanje koristi (nematerijalne ili materijalne) od strane vladinih du\xc5\xbenosnika, odnosno politi\xc4\x8dara. Ilegalne radnje du\xc5\xbenosnika smatraju se politi\xc4\x8dkom korupcijom samo onda kada su te radnje direktno vezane za du\xc5\xbenost koju obavljaju. Politi\xc4\x8dka korupcija ostvaruje se putem podmi\xc4\x87ivanja, iznude, kronizma, nepotizma, parohijalizma, patronata, trgovanja utjecajem, ucjene, pronevjere i sl._NEWLINE_Politi\xc4\x8dka korupcija mo\xc5\xbee uklju\xc4\x8divati pozadinske radnje kao \xc5\xa1to su kriminalitet, trgovina drogom, pranje novca, trgovinu ljudima, trgovinu oru\xc5\xbejem i sl. Tako\xc4\x91er, subjekti vlasti politi\xc4\x8dku mo\xc4\x87 mogu koristiti za ekstenzivnu represiju nad gra\xc4\x91anima koja se naj\xc4\x8de\xc5\xa1\xc4\x87e ostvaruje policijskom brutalno\xc5\xa1\xc4\x87u._NEWLINE_Definicija politi\xc4\x8dke korupcije razlikuje se od dr\xc5\xbeave do dr\xc5\xbeave zbog toga \xc5\xa1to svaki pravni sustav ne prepoznaje iste oblike korupcije. U suvremenom rje\xc4\x8dniku termin koji obilje\xc5\xbeava dr\xc5\xbeavu u kojoj vlada politi\xc4\x8dka korupcije jest kleptokracija.\n_START_SECTION_\nU\xc4\x8dinci politi\xc4\x8dke korupcije\n_START_PARAGRAPH_\nPoliti\xc4\x8dka korupcija potkopava demokratske procese i na\xc4\x8dela po\xc5\xa1tene vlasti tako \xc5\xa1to zaobilazi zakonom utvr\xc4\x91ene politi\xc4\x8dke procedure. Izborna korupcija jedan je od najte\xc5\xbeih oblika politi\xc4\x8dke korupcije, zatim je slijedi pravosudna korupcija koja uni\xc5\xa1tava vladavinu prava. Administrativna korupcija rezultira neefektivnim dr\xc5\xbeavnim uslugama te mo\xc5\xbee pogodovati odre\xc4\x91enim gra\xc4\x91anima koji putem mita dobivaju dozvole, poticaje i sl._NEWLINE_Politi\xc4\x8dka korupcija ima veliki utjecaj na ekonomiju dr\xc5\xbeave tako to pove\xc4\x87ava tro\xc5\xa1kove poslovanja i pla\xc4\x87anja. Korumpirani poreznici pogodovaju\xc4\x87i poduzetnicima mogu izravno o\xc5\xa1tetiti dr\xc5\xbeavni prora\xc4\x8dun. Poduzetnicima koji odbiju platiti mito mogu se odre\xc4\x91ivati prekomjerne nov\xc4\x8dane kazne koje poslijedi\xc4\x8dno mogu dovesti do smanjenja broja poslovnih subjekata u dr\xc5\xbeavi. Korupcija tako\xc4\x91er mo\xc5\xbee kreirati ekonomsku distorziju u javnom sektoru tako \xc5\xa1to \xc4\x87e se velike kapitalne investicije usmjeravati u sektore i tvrtke koje su od interesa samih politi\xc4\x8dara, a je od javnog interesa.'